Për 2 vite vetëm 17% të premtimeve i ka realizuar Ramadan Muja
Përgjatë dy vjetëve të mandatit të tij në postin e kryetarit të Prizrenit, Ramadan Muja ka realizuar vetëm 17 për qind të premtimeve të tij elektorale.
Kështu ka bërë të ditur nëpërmjet një analize Instituti për Studime të Avancuara – GAP.
Pavarësisht prej kësaj, Muja të martën ka kërkuar nga vartësit e tij ta bëjnë bilancin e qeverisjes 2-vjeçare, teksa e ka pranuara se dy projekte kapitale kanë mbetur pa u realizuar.
Sipas tij, drejtorët komunalë duhet të paraqesin projektet që janë realizuar gjatë 2 vjetëve të mandatit aktual, si dhe rrjedhën e atyre që planifikohet të jetësohen në 2 vjetët e ardhshëm.
Përderisa Muja ka vlerësuar se ka jetësuar shumicën e premtimeve, në anën tjetër organizata të shoqërisë civile kanë bërë të ditur se posedojnë të dhëna që nuk janë shumë inkurajuese për Komunën e Prizrenit në lidhje me realizimin e premtimeve të dhëna në fushatën parazgjedhore.
Hulumtuesi i Institutit GAP, Bekim Salihu, ka theksuar se në bazë të dhënave të grumbulluara deri në prill të këtij viti figuron se nga 29 premtime, qeveria e Ramadan Mujës i ka përmbushur vetëm 17 për qind të tyre. /koha/